**LIETUVOS RESPUBLIKOS SOCIALINĖS APSAUGOS IR DARBO MINISTRĖS**

**Į S A K Y M A S**

**DĖL NEPRIKLAUSOMYBĖS GYNĖJO, NUKENTĖJUSIO NUO 1991 M. SAUSIO 11–13 D. IR PO TO VYKDYTOS SSRS AGRESIJOS, IR NUKENTĖJUSIO NUO 1991 M. SAUSIO 11–13 D. IR PO TO VYKDYTOS SSRS AGRESIJOS ASMENS TEISINIO STATUSO PRIPAŽINIMO, PAŽYMĖJIMŲ IŠDAVIMO BEI JŲ APSKAITOS NUOSTATŲ PATVIRTINIMO**

2000 m. kovo 29 d. Nr. 36

Vilnius

Vadovaudamasi Lietuvos Respublikos nepriklausomybės gynėjų ir kitų nukentėjusių nuo 1991 m. sausio 11–13 d. ir po to vykdytos SSRS agresijos asmenų teisinio statuso pripažinimo įstatymo (Žin., 2000, Nr. [5-124](https://www.e-tar.lt/portal/lt/legalAct/TAR.F19AC41B9F15)) 6 straipsniu ir Lietuvos Respublikos Vyriausybės 2000 m. kovo 7 d. nutarimu Nr. 263 „Dėl įgaliojimų suteikimo įgyvendinant Lietuvos Respublikos nepriklausomybės gynėjų ir kitų nukentėjusių nuo 1991 m. sausio 11–13 d. ir po to vykdytos SSRS agresijos asmenų teisinio statuso pripažinimo įstatymą“ (Žin., 2000, Nr. [21-540](https://www.e-tar.lt/portal/lt/legalAct/TAR.95787402A350)):

1. Tvirtinu:

1.1. Nepriklausomybės gynėjo, nukentėjusio nuo 1991 m. sausio 11–13 d. ir po to vykdytos SSRS agresijos, ir nukentėjusio nuo 1991 m. sausio 11–13 d. ir po to vykdytos SSRS agresijos asmens pažymėjimų formas (pridedama);

1.2. Nepriklausomybės gynėjo, nukentėjusio nuo 1991 m. sausio 11–13 d. ir po to vykdytos SSRS agresijos, ir nukentėjusio nuo 1991 m. sausio 11–13 d. ir po to vykdytos SSRS agresijos asmens teisinio statuso pripažinimo, pažymėjimų išdavimo bei jų apskaitos nuostatus (pridedama).

2. Pavedu:

2.1. Ūkio skyriui organizuoti pažymėjimų gamybą;

2.2. Dokumentų tvarkymo skyriui aprūpinti pažymėjimais miestų ir rajonų savivaldybes pagal jų paraiškas.

3. Įsakymo vykdymo kontrolę pavedu ministerijos sekretoriui V. Rupšiui.

SOCIALINĖS APSAUGOS IR DARBO MINISTRĖ IRENA DEGUTIENĖ





\_\_\_\_\_\_\_\_\_\_\_\_\_\_\_\_\_

PATVIRTINTA

socialinės apsaugos ir darbo ministrės

2000 m. kovo 29 d. įsakymu Nr. 36

**Nepriklausomybės gynėjo, nukentėjusio nuo 1991 m. sausio 11–13 d. ir po to vykdytos SSRS agresijos, ir nukentėjusio nuo 1991 m. sausio 11–13 d. ir po to vykdytos SSRS agresijos asmens teisinio statuso pripažinimo, pažymėjimų išdavimo bei jų apskaitos nuostatai**

**I. BENDROSIOS NUOSTATOS**

1. Šie nuostatai reglamentuoja Lietuvos Respublikos nepriklausomybės gynėjų, nukentėjusių nuo 1991 m. sausio 11–13 d. ir po to vykdytos SSRS agresijos (toliau vadinama – nepriklausomybės gynėjai), ir nukentėjusio nuo 1991 m. sausio 11–13 d. ir po to vykdytos SSRS agresijos asmens (toliau vadinama – nukentėję asmenys) teisinio statuso pripažinimą, pažymėjimų išdavimą bei jų apskaitą.

**II. Teisinio statuso pripažinimas**

2. Nepriklausomybės gynėjo teisinis statusas pripažįstamas asmenims, kurie:

2.1. žuvo dėl 1991 m. sausio 11–13 d. ir po to vykdytos SSRS agresijos;

2.2. buvo sužaloti dėl 1991 m. sausio 11–13 d. ir po to vykdytos SSRS agresijos.

3. Nukentėjusio asmens teisinis statusas pripažįstamas Lietuvos Respublikos nepriklausomybės gynėjų šeimų nariams:

3.1. žuvusiųjų vaikams (įvaikiams);

3.2. žuvusiųjų našliams (našlėms);

3.3. žuvusiųjų tėvams (įtėviams);

3.4. asmenų, tapusių invalidais dėl 1991 m. sausio 11–13 d. ir po to vykdytos SSRS agresijos, sutuoktiniams;

3.5. asmenų, tapusių invalidais dėl 1991 m. sausio 11–13 d. ir po to vykdytos SSRS agresijos, įvykių metu buvusiems nepilnamečiams vaikams (įvaikiams);

3.6. asmenų, tapusių invalidais dėl 1991 m. sausio 11–13 d. ir po to vykdytos SSRS agresijos, tėvams (įtėviams).

4. Vietos savivaldos vykdomosios institucijos, pripažindamos teisinį statusą, vadovaujasi Lietuvos Respublikos nepriklausomybės gynėjų ir kitų nukentėjusių nuo 1991 m. sausio 11–13 d. ir po vykdytos SSRS agresijos asmenų teisinio statuso pripažinimo įstatymu. Teisinis statusas pripažįstamas miesto ar rajono mero potvarkiu.

5. Nepriklausomybės gynėjai ir nukentėję asmenys, pretenduojantys į atitinkamą teisinį statusą, vietos savivaldos vykdomosioms institucijoms pagal nuolatinę gyvenamąją (registravimo) vietą turi pateikti:

5.1. prašymą pripažinti jam nepriklausomybės gynėjo ar nukentėjusio asmens atitinkamą teisinį statusą;

5.2. jeigu statusas pripažįstamas po mirties – žuvimo faktą patvirtinančios Generalinės prokuratūros prie Lietuvos Aukščiausiojo Teismo išduotos pažymos nuorašą;

5.3. sužalotiems – sužalojimo, padaryto ginant Lietuvos Respublikos laisvę 1991 metais, faktą patvirtinančios Generalinės prokuratūros prie Lietuvos Aukščiausiojo Teismo išduotos pažymos nuorašą;

5.4. žuvusių nepriklausomybės gynėjų šeimų nariams – žuvimo faktą patvirtinančią Generalinės prokuratūros prie Lietuvos Aukščiausiojo Teismo išduotos pažymos nuorašą ir giminystės ryšį su žuvusiuoju nepriklausomybės gynėju įrodančių dokumentų nuorašus;

5.5. nepriklausomybės gynėjų, tapusių invalidais dėl 1991 m. sausio 11–13 d. ir po to vykdytos SSRS agresijos, šeimų nariams – nepriklausomybės gynėjo invalidumą patvirtinančio pažymėjimo ir giminystės ryšį įrodančių dokumentų nuorašus;

5.6. Lietuvos Respublikos piliečio paso lapo, kuriame yra asmens nuotrauka ir duomenys apie asmenį, nuorašą (pateikia Lietuvos Respublikos piliečiai);

5.7. leidimo nuolat gyventi Lietuvos Respublikoje nuorašą (pateikia ne Lietuvos Respublikos piliečiai);

5.8. dvi fotonuotraukas (2x3 cm).

Dokumentų, nurodytų 5.2-5.7 punktuose, nuorašai turi būti patvirtinti įstatymo nustatyta tvarka.

**III. PažymėjimŲ išdavimas ir apskaita**

6. Nepriklausomybės gynėjų ir nukentėjusių asmenų pažymėjimai (toliau vadinama – pažymėjimai) išduodami asmenims, kuriems miesto ar rajono mero potvarkiu pripažįstamas atitinkamas teisinis statusas.

7. Pažymėjimus pasirašo atitinkamo miesto ar rajono meras ir tvirtina antspaudu nustatytąja tvarka. Ant užpildytų ir patvirtintų pažymėjimų Socialinės apsaugos ir darbo ministerija užklijuoja kinegramas ir juos laminuoja.

8. Pažymėjimai yra griežtos apskaitos dokumentai ir registruojami specialiame registracijos žurnale.

9. Asmenys, kuriems išduodami pažymėjimai, pasirašo specialiame registracijos žurnale.

10. Pažymėjimus pametę ar kitaip praradę asmenys apie tai per 30 dienų praneša pažymėjimą išdavusiai vietos savivaldos vykdomajai institucijai ir šalies dienraštyje paskelbia pažymėjimo negaliojimo faktą.

11. Jei pažymėjimas sugadinamas, asmuo, kuriam buvo išduotas šis pažymėjimas, grąžina jį išdavusiai vietos savivaldos vykdomajai institucijai, o ši – grąžina Socialinės apsaugos ir darbo ministerijai sunaikinti.

12. Sugadinti pažymėjimai Socialinės apsaugos ir darbo ministerijoje sunaikinami dokumentų naikinimo aparatu ir surašomas pažymėjimų sunaikinimo aktas.

13. Pažymėjimų dublikatai neišduodami. Jeigu yra svarbių priežasčių (praradus ne dėl asmens kaltės, pakeitus pavardę ir pan.), aukščiau nustatyta tvarka išduodamas naujas pažymėjimas.

14. Už pažymėjimų teisingą užpildymą, tinkamą saugojimą, apskaitą bei registracijos žurnalo tvarkymą atsako miesto ar rajono mero potvarkiu paskirtas darbuotojas.

\_\_\_\_\_\_\_\_\_\_\_\_\_\_\_\_\_

PATVIRTINTA

socialinės apsaugos ir darbo ministrės

2000 m. kovo 29 d. įsakymu Nr. 36

**Nepriklausomybės gynėjo, nukentėjusio nuo 1991 m. sausio 11–13 d. ir po to vykdytos SSRS agresijos, ir nukentėjusio nuo 1991 m. sausio 11–13 d. ir po to vykdytos SSRS agresijos asmens teisinio statuso pažymėjimų (toliau vadinama – pažymėjimai)**

**APRAŠYMAS**

1. Pažymėjimas yra 105 mm x 75 mm formato.

2. Pažymėjimų gamybai naudojamas specialus popierius, ant kurio išspausdintas dviejų spalvų apsauginis tinklelis:

• nepriklausomybės gynėjams, nukentėjusiems nuo 1991 m. sausio 11–13 d. ir po to vykdytos SSRS agresijos, – žalsvas,

• nukentėjusiems nuo 1991 m. sausio 11–13 d. ir po to vykdytos SSRS agresijos asmenims, – gelsvas.

3. Vienoje pažymėjimo pusėje:

• išspausdintas piešinys, vaizduojantis Antakalnio kapinių memorialą trispalvės vėliavos fone, apjuostas įrašu „PER AMŽIUS BUDĖJĘ – LAISVĘ LAIMĖJOM PER AUKAS IR PASIŠVENTIMĄ“, išspausdintas specialiais UV spinduliuose švytinčiais dažais;

• pažymėjimo pavadinimas: nEPRIKLAUSOMYBĖS GYNĖJO PAŽYMĖJIMAS; nukentėjusiO ASMENS PAŽYMĖJIMAS;

• keturženklis pažymėjimo numeris išspausdintas numeratoriumi naudojant specialius UV spinduliuose švytinčius dažus (kiekvienos rūšies pažymėjimų numeracija prasideda nuo Nr. 0001).

4. Kitoje pažymėjimo pusėje:

• išspausdintas tekstas: „Pagal Lietuvos Respublikos nepriklausomybės gynėjų ir kitų nukentėjusių nuo 1991 m. sausio 11–13 d. ir po to vykdytos SSRS agresijos teisinio statuso pripažinimo įstatymo (2000 01 04 Nr. VIII-1517) … str. … punktą (vardas, pavardė) pripažįstamas nEPRIKLAUSOMYBĖS GYNĖJU, nukentėjusiu nuo 1991 m. sausio 11–13 d. ir po to vykdytos SSRS agresijos; pripažįstamas nukentėjusiu nuo 1991 m. sausio 11–13 d. ir po to vykdytos SSRS agresijos asmeniu“;

• klijuojama atitinkamą statusą gavusio asmens nuotrauka. Jeigu šis statusas asmeniui pripažintas po mirties, vietoj nuotraukos dedamas specialus spaudas;

• ant nuotraukos krašto klijuojamas apvalus kinegraminis lipdukas;

• įrašomas atitinkamo miesto ar rajono pavadinimas, dedamas mero parašas, įrašoma mero vardo raidė, pavardė, potvarkio data, Nr.

5. Įrašius atitinkamą statusą gavusio asmens vardą, pavardę, pažymėjimas patvirtinamas miesto ar rajono mero antspaudu. Užklijavus kinegramą, pažymėjimas laminuojamas.

\_\_\_\_\_\_\_\_\_\_\_\_\_\_\_\_\_